SKRIFTLIG FORESPØRGSEL E-3503/01

af Camilo Nogueira Román (Verts/ALE) til Kommissionen

(8. januar 2002)

Om: Den spanske regerings forslag til forfatningslov for universiteterne, forelagt af den spanske regering

Den spanske regering har stillet forslag til en forfatningslov for universiteterne, som for øjeblikket behandles i Senatet efter en hastebehandling i Deputeretkammeret. Lovforslaget gav anledning til meget omfattende protester i hele universitetsverdenen med deltagelse af de spanske universiteters rektorkonference, universitetslærere, studerende og administrativt personale fra alle spanske universiteter.

Eftersom udarbejdelsen af lovforslaget er udtryk for en alvorlig mangel på dialog med universitetsverdenen og de autonome regioner, er sigtet med protesterne, at regeringens lovforslag trækkes tilbage eller ændres radikalt. Lovforslaget giver anledning til meget væsentlige spørgsmål, bl.a. indeholder det ikke noget om en bedre finansiering af universiteterne og af uddannelsesstøtten, det indebærer

en begrænsning af universiteternes selvstyre, fornyet centralisering af de autonome regioners beføjelser på universitetsområdet, foranstaltninger, der tager sigte på at stille private universiteter bedre end de offentlige, og politisering af valgene til universiteternes styrende organer.

Under alle omstændigheder vedrører de tre nævnte områder de spanske universiteters placering i universitetsverdenen i EU som et led i opbygningen af et politisk og socialt integreret Europa: Ringeagten for universiteternes selvstyre og forsøget på fra politisk hold at dominere universiteterne, manglen på finansielle ledsageforanstaltninger på et tidspunkt, hvor de spanske universiteter er langt bagud i forhold til universiteterne i de øvrige europæiske lande med hensyn til investeringer i uddannelse og offentlig forskning (der afsættes 1,1 % af BNP til universitetsundervisningen, mens gennemsnittet i EU er på 2 %, ligesom investeringerne i forskning og udvikling udgør 0,38 % i Spanien, mens gennemsnittet i Europa er på 1,6 % og i Tyskland endog 2,4 %) og endelig de manglende garantier om etablering at et integreret europæisk universitetsområde. Ifølge lovforslaget skal der indføres en certificeringsordning for adgang til undervisning på universiteterne, som peger i retning af en centralisering, og denne tilladelse kommer til at ligge i hænderne på lukkede grupper i staten inden for politik og uddannelse hvad der alt sammen er i strid med principperne i charteret for de europæiske universiteter.

Hvilke foranstaltninger vil Komissionen træffe over for den spanske stat for at garantere universiteternes selvstyre, sikre et demokratisk offentligt uddannelsessystem med lige muligheder i henhold til EU's charter om grundlæggende rettigheder og fjerne de hindringer, der således findes på vejen mod et politisk og socialt integreret Europa?

Svar afgivet på Kommissionens vegne af Viviane Reding

(4. februar 2002)

I henhold til artikel 149 i traktaten om Den Europæiske Union respekterer Fællesskabet fuldt ud medlemsstaternes ansvar for opbygningen af uddannelsessystemerne. Kommissionen overvejer derfor ikke at træffe specifikke foranstaltninger over for Spanien i forbindelse med forslaget til forfatningslov for universiteterne.